Date: 1419
Language: saksa
Document type: Kaupungit, Kirjeet

Na der grote. Janike, leve vrunt, besunderge gude ghunre. Wetet, dat wy mit Lamberte van Velen, juwen deynre, gewesen hebben, dar over und ane weren unse erbaren heren ut dem orden und riitter und knechte, dar uns Lamberd int erste schult vore gaff, dat syn broder Bernd van Velen tho Lubeke upgesat were van unsen copluden, darumme dat he in des erzamen, saligen heren Thurdurs deynste in deme oppenbaren kryge unses ghenedigen heren des konynges den Russen gud halp nemen. Dar wy tho antworden und zegeden, dat he uns der coplude enen, twe offte drey nomede, de dat ghedan hedden; des he nycht don kunde, und doch nomede he enen Tideman Lange gheheiten, de unse borger nuue en wart, wante he was borger tho Lubeke und hadde dar wyff und kynt, dar ziick doch Lamberd mede vorliket hadde vor deme slote tho Revale, dar wy juwer erzamicheit ok vore van gescreven hebben. Dar enboven zegede wy eme, dat wy alle der zake, dar syn broder umme upgezat wart, dat wy des rades und dades ghansliken unschuldich weren, dar wille wy by blyven und willent ok vorantworden allwege, war uns dat bord tho vorantwornde; wy dedent eme und synen brodere tho leve und tho gude und schreven unsen breff an den erzamen rad tho Lubeke, dat syn broder utqwam. Hiir enboven zegede wy eme, dat wy unser zake by unseme holden heren, deme meestere tho Lyfflande, by synen erzamen gebeydigeren und by den erbaren riitteren unde knechten hiir ymme lande blyven wolden; kunden se derkennen, dat wy eme ychteswat plichtich weren tho donde, wy woldent eme gerne don, kunden se des aver nycht kennen, dat he uns ungemakes vordroge. Dar antworde Lamberd tho, dat de here, de mester, und anders wat tho donde hedde, und he en kunde hiir nycht lange liggen und was begherende, dat wy unser zake by vyff offte by zees berver lude blyven wolden; des geliikes wolde he ok don. Des wy eme umme gudes willen volgafftich weren. Des kore wy tho unsem parte unsen heren den huscumpthur tho Revale, den erbaren riitter heren Johanne van Lechtes und de erzamen manne Otte Loden, Ghodke Donhove und Engelberte van Calkem; und Lamberd de koes to synen parte de erzamen lude heren Cawpp van der Bane here ut dem orden, Clawes Zoyen, Clawes Tittever, Hinrike Haenen, Diderik Weykebrode und Berthram Jungen. Und in dussen deghedingen brochten Lambertes deghedingeslude in van Lambertes wegen, wu dat Lamberd vorscreven mit eme erzamen riittere, her Josse Duve gheheiten, und mit anderen berven luden vor den erzamen rad tho Lubeke gekomen were, und de vorgenante riidder hedde ghevraget van Lambertes wegen den rad tho Lubeke, warumme und we synen broder in de vencknisse ghedrungen hedde; dar scholde de vorbenomede rad tho Lubeke tho gheantword hebben und solden althomale in deme rade uppgestan syn, und dat er een deel de solden dat mit eren upgerichteden vingeren tho den hilgen gesworen hebben und eer een deel by eren waren worden gezeget hebben, dat se rades und dades unschuldich weren, dat syn broder upgezat were, dat were van deme rade van Revale und van erer coplude wegen ghescheyn. Dar wy tho antworden, dat wy des nycht en hopeden und wolden des ok nycht geloven, dat dat de erzame rad tho Lubeke ghedan hedde, alze he zegede, und wy beden Lamberte mit unsen erzamen deghedingesluden vorbenomet, dat he uns ungemakes vordroge und were unse vrunt, wy wolden gerne de syne wesen; dat en mochte uns all nycht helpen. Hiirumme, leve vrunt, besunderge ghude ghunre, bidde wy juwe leve mit alleme vliite begherende, dat gii Lamberte, juwen deynre, ghutliken underwysen und berichten, dat he uns noch ungemakes vordrege, dat wille wy gerne umme juwe erzamicheit vordeynen und vorschulden, war wy kunnen und mogen. Valete. Scriptum des sunavendes na sunte Peters dage ad vincula.